b'\n_START_ARTICLE_\nTrygve Nagell\n_START_SECTION_\nUtdanning og karriere\n_START_PARAGRAPH_\nEtter examen artium 1914 fra Kristiania katedralskole studerte han ved Universitetet i Oslo og tok matematisk-naturvitenskapelig embetseksamen med matematikk hovedfag i 1920. I 1926 fikk han doktorgraden med en avhandling om en Solution compl\xc3\xa8te de quelques \xc3\xa9quations cubiques \xc3\xa0 deux ind\xc3\xa9termin\xc3\xa9es. Fra 1921 til 1928 var han universitetsstipendiat og foretok i disse \xc3\xa5rene flere studiereiser til utlandet. Fra 1930 var han dosent i matematikk ved Universitetet i Oslo, f\xc3\xb8r han i 1931 ble ansatt som professor ved Universitetet i Uppsala og ble svensk statsborger samme \xc3\xa5ret. Under 2. verdenskrig var han medlem av eksamenskommisjonen for norske studenter i Sverige.\n_START_SECTION_\nUtmerkelser og verv\n_START_PARAGRAPH_\nHan ble innvalgt i Det Norske Videnskaps-Akademi i 1925 og i Kungliga Vetenskapsakademien i Stockholm 1943. Etter sin krigsinnsats mottok han Haakon VIIs Frihetskors 1947 og ble kommand\xc3\xb8r av St. Olavs Orden 1951 og av den svenske Nordstj\xc3\xa4rneorden i 1952, det \xc3\xa5ret han ogs\xc3\xa5 ble innvalgt i Det Kongelige Norske Videnskabers Selskab i Trondheim. Til sist ble han \xc3\xa6resdoktor ved Uppsala universitet i 1956.\n_START_SECTION_\nFamili\xc3\xa6re forhold\n_START_PARAGRAPH_\nTrygve var s\xc3\xb8nn av Otto Fredrik Wilhelm Nagell (1869\xe2\x80\x931958) og Marie Olsen (1870\xe2\x80\x931942). Faren var kontorsjef. Trygve giftet seg i 1930 i Bologna med den italienske fil.dr. Bianca Guiduzzi (1905\xe2\x80\x93) og i 1943 med den svenske apotekerdatteren Anna Lisa Lundevall (1908\xe2\x80\x93).'